NOK เปิดเส้นทางใหม่ “ดอนเมือง-เกาะพยาม” หวังดึงนักท่องเที่ยวช่วงไฮซีซั่น
NOK เปิดเส้นทางใหม่ “ดอนเมือง-เกาะพยาม” หวังดึงนักท่องเที่ยวช่วงไฮซีซั่น
NOK เปิดเส้นทางใหม่ “ดอนเมือง-เกาะพยาม” หวังดึงนักท่องเที่ยวช่วงไฮซีซั่น
5 ก.พ. 2563

นายวุฒิภูมิ จุฬางกูร ประธานเจ้าหน้าที่บริหาร บริษัท สายการบินนกแอร์ จำกัด (มหาชน) หรือ NOK เปิดเผยว่า ขณะนี้สายการบินนกแอร์เปิดให้บริการ Fly ‘n’ Ferry (ฟลาย แอนด์ เฟอร์รี่) เส้นทางใหม่ ได้แก่ เส้นทางดอนเมือง-เกาะพยาม โดยจะบินตรงจากสนามบินดอนเมือง ไปยังสนามบินระนอง พร้อมทั้งมีบริการรถรับส่งไปยังท่าเรือ และต่อไปยังเกาะพยาม ซึ่งจุดรับ-ส่งผู้โดยสารอยู่ที่ท่าเทียบเรือเกาะพยาม (ออฟฟิศ ติ่งช็อป)
“นกแอร์ขยายเส้นทางการท่องเที่ยวสู่เมืองรอง ตอบโจทย์ผู้โดยสารให้มากขึ้นด้วยบริการ 1-stop booking จองเที่ยวบินพร้อมบริการ Fly’ n’ Ferry จากสนามบินดอนมือง สู่ เกาะพยาม ให้จบใน Booking เดียว ที่ www.nokair.com หรือ Call center โทร 1318 ซึ่งการเปิดเส้นทางการบินเมืองรองครั้งนี้ จะตอบโจทย์ช่วงไฮซีซั่น เพราะว่ามีนักท่องเที่ยวจำนวนไม่น้อยที่ต้องการหาสถานที่เที่ยวใหม่ๆในเมืองรองที่มีความแปลกใหม่ เพื่อเปิดประสบการณ์ท่องเที่ยวครั้งใหม่ไปด้วย เราเชื่อว่าเกาะพยามกับเสน่ห์ที่ซ่อนอยู่จะตอบโจทย์นักท่องเที่ยวได้ไม่น้อย” นายวุฒิภูมิ กล่าว
สำหรับเส้นทางดอนเมือง-เกาะพยาม จะมีเที่ยวบินของสายการบินนกแอร์มีบินตรงดอนเมือง-ระนอง ด้วยเครื่องบินใบพัด Q400 ออกจากสนามบินดอนเมืองด้วยเที่ยวบิน DD7312 เวลา 06:10 น. และถึงสนามบินระนองเวลา 07:35 น. พร้อมทั้งยังมีบริการรถรับส่งไปที่ ท่าเรือ และออกไปเกาะพยามถึงเวลา 09:10 น. ขณะที่เที่ยวบินขากลับเกาะพยาม-ดอนเมือง โดยออกจากเกาะพยามเวลา 16.00 น. ซึ่งจะไปถึงท่าเรือปากน้ำและสนามบินระนอง 17.30 น. และออกจากสนามบินระนองเวลา 20:30 ด้วยเที่ยวบิน DD7319 และจะถึงสนามบินดอนเมือง เวลา 21.55 น.
สำหรับผู้ที่ต้องการเดินทางไปจังหวัดระนอง สายการบินนกแอร์มีเที่ยวบินให้บริการอยู่ 2 เที่ยวบินต่อวัน ขาไปเที่ยวบิน DD7312 เวลา 06:10 – 07:35 และ DD7318 เวลา 18:35 – 20:00 สำหรับขากลับเที่ยวบิน DD7313 เวลา 08:05 – 09:30 และ DD7319 เวลา 20:30 – 21:55 เวลาในแต่ละเที่ยวบินอาจจะมีการเปลี่ยนแปลง